Зубраня (конкурс)

**Гульня́-ко́нкурс «Зубраня́»** — інтэлектуальны конкурс, які штогод арганізуе Беларуская асацыяцыя «Конкурс» сумесна з Акадэміяй паслядыпломнай адукацыі пры падтрымцы Міністэрства адукацыі Рэспублікі Беларусь.

Упершыню конкурс быў праведзены ў маі 1997 года.

## Аб конкурсе 
#### Агульныя палажэнні 
Гульня-конкурс «Зубраня» праводзіцца з мэтай развіцця і падтрымкі цікавасці школьнікаў да вывучэння фізікі.

Конкурс праводзіцца па правілах міжнароднага матэматычнага конкурсу «Кенгуру».
У адрозненне ад алімпіяд, удзельнікамі конкурсу «Зубраня» могуць быць усе вучні 3-11 класаў. Папярэдні адбор удзельнікаў не праводзіцца.

Удзел у конкурсе платны. Арганізацыйныя ўзносы расходуюцца на арганізацыю конкурсу, набыццё прызоў.

#### Правілы правядзення конкурсу 
Конкурс праводзіцца ў тых школах, ліцэях, гімназіях, дзе навучаюцца ўдзельнікі, у адзін і той жа дзень і час. Работа непасрэдна над заданнем працягваецца роўна 1 гадзіну 15 хвілін. У час выканання задання ўдзельнікам забараняецца карыстацца камп’ютарамі, калькулятарамі, даведачнай літаратурай, падручнікамі, канспектамі і г. д. Кожны ўдзельнік выконвае заданне самастойна.

Удзельнікам конкурсу прапаноўваецца заданне з 30 пытанняў. Кожнае пытанне мае 5 варыянтаў адказаў, сярод якіх толькі адзін слушны. На старце кожны ўдзельнік атрымлівае 30 балаў.

За кожны слушны адказ у залежнасці ад складанасці пытання ўдзельніку налічаюцца 3, 4 ці 5 балаў. За кожны няслушны адказ аднімаюцца адпаведна 3/4, 1 ці 5/4 бала. За адсутнасць адказу балы не налічаюцца і не аднімаюцца. Складанасць пытанняў вызначаецца паводле колькасці ўдзельнікаў, што адказалі на іх слушна. 10 найбольш лёгкіх пытанняў ацэньваюцца па 3 балы, 10 найбольш цяжкіх пытанняў ацэньваюцца па 5 балаў, астатнія 10 пытанняў ацэньваюцца па 4 балы. Пераможцы конкурсу вызначаюцца паводле найбольшай колькасці набраных балаў.

Максімальная колькасць балаў, што можа набраць удзельнік, — 150.

#### Падвядзенне вынікаў і ўзнагароджанне ўдзельнікаў 
У конкурсе ніхто не прайграе: незалежна ад выніку, кожны ўдзельнік атрымлівае прыз «для ўсіх». Прадугледжана дадатковае заахвочванне ўдзельнікаў, якія паказалі лепшыя вынікі ў сваіх раёнах (гарадах), абласцях і краіне.

Выніковыя пратаколы і прызы ўручаюцца ўдзельнікам конкурсу праз раённыя (гарадскія) і школьныя арганізацыйныя камітэты праз 2-3 месяцы пасля даты правядзення конкурсу.

Камандныя вынікі паміж класамі, школамі, раёнамі і абласцямі не падводзяцца.

## Колькасць удзельнікаў конкурсу 
За кароткі час конкурс набыў шырокую вядомасць і папулярнасць у беларускіх школьнікаў і педагагічнай супольнасці краіны.

У конкурсе «Зубраня-2011» прынялі ўдзел 39540 вучняў з 2289 устаноў адукацыі 147 раёнаў (гарадоў) Беларусі.

## Прызы 
Кожнаму ўдзельніку ўручаецца пасведчанне ўдзельніка конкурсу «Зубраня», кнігі па фізіцы, значкі, календары. Удзельнікі конкурсу, якія паказалі лепшыя вынікі ў краіне, у абласцях і раёнах, узнагароджваюцца адпаведнымі сувенірнымі медалямі.

**Кнігі па фізіцы, выдадзеныя ў якасці прыза пераможцам конкурсу (усе рускамоўныя):**
* **2005.** Алімпіяды па фізіцы 2003—2004 гг.
* **2006.** Геаметрычная оптыка ў школе.
* **2007.** Фізіка для зуброў.
* **2009.** Фізіка для выбраных. Механіка.
* **2010.** Фізіка для выбраных. Электрастатыка. Пастаянны электрычны ток.
* **2011. ** Фізіка для выбраных. Магнітастатыка. Электрадынаміка. Тэорыя ваганняў.

**Кнігі па фізіцы, выдадзеныя ў якасці прыза ўсім удзельнікам конкурсу:**
* **2004.** Конкурс-гульня па фізіцы «Зубраня».
* **2005.** Фізічны калейдаскоп.
* **2006.** Зорны калейдаскоп, або Нясумная фізіка космасу.
* **2007.** Каляндар юнага фізіка 2007—2008.
* **2008.** Партфоліа вучня па фізіцы.
* **2009.** Каляндар юнага фізіка 2009—2010.
* **2010.** Каляндар юнага фізіка 2010—2011.
* **2011. **Гульня-конкурс па фізіцы «Зубраня»: заданні 2004—2008 гадоў.

## Спасылкі 
* Міжнародны матэматычны конкурс «Кенгуру».  

Катэгорыя:Папулярызацыя навукі
Катэгорыя:Прадметныя алімпіяды
Катэгорыя:Адукацыя ў Беларусі
Катэгорыя:Сярэдняя адукацыя
Катэгорыя:Беларуская асацыяцыя «Конкурс»